b'\n_START_ARTICLE_\nTerminator\n_START_SECTION_\nZgodba\n_START_PARAGRAPH_\nZgodba se za\xc4\x8dne v Los Angelesu v letu 2029, kjer se ljudje, pre\xc5\xbeiveli po jedrski vojni, skrivajo in upirajo naprednim strojem, katerih namen je iztrebiti \xc4\x8dlove\xc5\xa1tvo in zavladati svetu. Da bi stroji zlomili \xc4\x8dlove\xc5\xa1ki upor, v preteklost po\xc5\xa1ljejo Terminatorja. Njegova naloga je ubiti Sarah Connor, katere sin v prihodnosti vodi upor proti strojem. _NEWLINE_Da bi to prepre\xc4\x8dili, se v preteklost vrne tudi Kyle Reese, ki se je boril pod Connorjevim poveljstvom, z nalogo za\xc5\xa1\xc4\x8dititi Sarah. Na\xc5\xa1el naj bi jo s pomo\xc4\x8djo fotografije, ki mu jo pred odhodom da John Connor. Njegova naloga ni lahka, saj s seboj ni mogel prinesti naprednega oro\xc5\xbeja iz prihodnosti, njegov nasprotnik pa je brez\xc4\x8duten ubijalski stroj. Terminator za\xc4\x8dne iskati Sarah Connor po telefonskem imeniku in najde dve \xc5\xbeenski s tem imenom ter ju ubije. \xc2\xbbPravo\xc2\xab\xc2\xa0Sarah najde v no\xc4\x8dnem klubu in jo napade, a jo re\xc5\xa1i Kyle ter z njo pobegne._NEWLINE_Kyle med skrivanjem pove Sarah, da je Terminator napreden stroj, katerega naloga je odkrivanje in uni\xc4\x8devanje pre\xc5\xbeivelih po jedrski vojni. Vojno je spro\xc5\xbeil na umetni inteligenci zasnovan ra\xc4\x8dunalni\xc5\xa1ki sistem Skynet, ki je nadziral ameri\xc5\xa1ko strate\xc5\xa1ko jedrsko oro\xc5\xbeje. Na neki stopnji razvoja je Skynet za\xc4\x8del samostojno razmi\xc5\xa1ljati in pri\xc5\xa1el do zaklju\xc4\x8dka, da so ljudje njegovi nasprotniki, zato je najprej spro\xc5\xbeil jedrsko vojno, pre\xc5\xbeivele pa so lovili posebej za ta namen izdelani stroji._NEWLINE_Med begom Kyla in Sarah ujame policija. Njuni zgodbi ne verjame nih\xc4\x8de, saj zanjo ni nobenih otipljivih dokazov. Oba pridr\xc5\xbeijo in ozna\xc4\x8dijo Kyla za blodnjavega paranoika, vendar Terminator vdre na postajo in pobije ve\xc4\x8d policistov, zato sta prisiljena ponovno be\xc5\xbeati. Skupaj se nato borita proti Terminatorju, ki mu kljub prednosti ni uspelo uresni\xc4\x8diti svojega cilja. Skrijeta se v motel, kjer Reese izdela nekaj improviziranih bomb. Zve\xc4\x8der ji prizna da je zaljubljen vanjo; ona mu \xc4\x8dustva vra\xc4\x8da in tisto no\xc4\x8d spita skupaj._NEWLINE_Terminator ju kmalu izsledi, zato se med begom zate\xc4\x8deta v neko tovarno. V spopadu Reese nanj pritrdi bombo, ki Terminatorja prepolovi, vendar je pri tem ubit tudi Kyle. Kljub skoraj popolnemu uni\xc4\x8denju Terminator sledi Sarah, vendar ji ga na koncu uspe uni\xc4\x8diti s hidravli\xc4\x8dno stiskalnico._NEWLINE_\xc4\x8cez nekaj mesecev se nose\xc4\x8da Sarah odpravi v Mehiko, na poti pa snema svoja razmi\xc5\xa1ljanja na kaseto da bi jih neko\xc4\x8d zapustila svojemu \xc5\xa1e nerojenemu sinu. Na bencinski \xc4\x8drpalki jo fotografira mehi\xc5\xa1ki de\xc4\x8dek - to fotografijo je John dal Reesu pred odhodom v preteklost. V zadnjem prizoru se odpelje proti obzorju, nad katerim se zbirajo nevihtni oblaki._NEWLINE_Iz kon\xc4\x8dne verzije filma je bil izrezan prizor, v katerem dva delavca v tovarni najdeta Terminatorjeve ostanke in jih odneseta v razvojni oddelek, kjer iz mo\xc4\x8dno po\xc5\xa1kodovanega procesorja izpeljejo osnovo za ra\xc4\x8dunalni\xc5\xa1ki sistem Skynet. Prikazano je ime podjetja Cyberdyne Systems, ki ima pomembno vlogo v nadaljevanju.\n_START_SECTION_\nOdziv in nadaljevanja\n_START_PARAGRAPH_\nKljub zadr\xc5\xbeanosti distributerja, ki se je bal negativnih kritik, je ob\xc4\x8dinstvo film izjemno dobro sprejelo. Ob otvoritvenem vikendu in \xc5\xa1e vikend kasneje je bil na vrhu lestvice filmov po zaslu\xc5\xbeku v kinodvoranah s skupaj ve\xc4\x8d kot 9 milijoni USD prihodka. Razmeroma pozitivne so bile tudi ocene kritikov, ki so izpostavili dober tempo, vzdu\xc5\xa1je in akcijske prizore, manj navdu\xc5\xa1eni pa so bili nad zgodbo kot celoto in nasiljem v filmu. Leta 2008 ga je ameri\xc5\xa1ka Kongresna knji\xc5\xbenica vklju\xc4\x8dila v Narodni filmski register kot \xc2\xbbkulturno, zgodovinsko ali estetsko pomemben\xc2\xab\xc2\xa0film._NEWLINE_Do danes so na podlagi uspeha filma nastala \xc5\xa1tiri nadaljevanja: Terminator 2: Sodni dan (1991), Terminator 3: Vstaja strojev (2003), Terminator: Odre\xc5\xa1itev (2009) in Terminator: Genisys (2015), poleg njih pa \xc5\xa1e televizijska serija The Sarah Connor Chronicles (2008\xe2\x80\x932009).'